
Jogellenes drogpolitika, vagy téves jogértelmezés a bírói jogalkalmazásban? – A fogyasztás, mint elkövetési magatartás a kábítószerrel való visszaélés bűncselekményében

A dolgozat szerzője a Visszaélés kábítószerrel bűncselekményi tényállást (Btk. 282. §) vizsgálja behatóbban, melyen belül is az ún. megszerző-birtokló változattal kapcsolatban felmerülő joghézag kérdését veti fel: milyen alapon válhat büntethetővé a kábítószer-fogyasztás, ha az mint elkövetési alakzat nem szerepel a törvényben?
A szerzőnek tehát a joggyakorlat elemzéséhez, megértéséhez és kritikájához a Legfelsőbb Bíróság (ma már Kúria) kapcsolódó véleményezése mellett a Btk. megfelelő szakaszaihoz fűződő kommentárokat és a Fővárosi Bíróság Büntető Kollégiumának állásfoglalását kellett elsőként számba vennie. Nem maradhatott figyelmen kívül a témával foglalkozó büntetőjogi szakirodalom sem, s mind az általános, mind a különös részi tudományos meghatározások alapul szolgáltak az elemzéshez. Tekintettel azonban a kérdés komplexitására és a kábítószer-jelenség jogi elhatárolásokat messze túllépő terjedelmére, a kutatás magában foglalja a kriminológiai és szociológiai vonatkozásokat egyaránt.
Mivel a dolgozat a joggyakorlattal, a hatóság módszereivel és a törvényi rendelkezésekkel szemben kritikai álláspontot képvisel, a felsorakoztatott ellenérvek nem átallanak az alkotmányos normaszintig sem visszanyúlni, de a nemzetközi viszonylatok összehasonlítása és az ott tapasztalható pozitív példák felvonultatása is részét képezi az argumentációnak. Bár a napjainkra már jóval nehezebben hozzáférhető honi bűnügyi statisztikák kifejező hatást gyakorolhatnának a mondanivalót illetően, a hivatkozások elnehezülése miatt ezekből csak elenyésző mennyiség jelenhetett meg a mellékletek között.
A dolgozat levonja a következtetéseket a hazai drog- és (a kapcsolódó) jogpolitika jelenlegi állapotáról. Véleményt nyilvánít az új Büntető Törvénykönyv (azaz a 2012. évi C. törvény) kábítószer-fogyasztást érintő kriminalizáló rendelkezéseiről, s pellengérre állítja azoknak létjogosultságát. Szó esik továbbá a probléma megfelelő kezelésének lehetséges módjairól – a minden észérvet megkerülő pönalizálástól azonban a szerző elhatárolódik.



